Direktiva 2000/15/ES Evropskega parlamenta in Sveta

z dne 10. aprila 2000

o spremembi Direktive Sveta 64/432/EGS o problemih v zvezi z zdravstvenim varstvom živali, ki vplivajo na trgovino z govedom in prašiči med državami članicami Evropske skupnosti

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti ter zlasti člena 152 Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

po posvetovanju z Odborom regij,

v skladu s postopkom, ki ga določa člen 251 Pogodbe [3],

ob upoštevanju naslednjega:

(1) Tako Direktiva 64/432/EGS [4] kakor tudi Uredba Sveta (ES) št. 820/97 z dne 21. aprila 1997 o sistemu za identifikacijo in registracijo goveda ter o označevanju govejega mesa in proizvodov iz govejega mesa [5] se nanašata na vzpostavitev računalniških baz podatkov za govedi in prašiče za shranjevanje podatkov o živalih ter njihovem gibanju.

(2) Treba je zagotoviti ustrezno vzpostavitev funkcionalnih nacionalnih podatkovnih baz za registracijo gibanja prašičev –

SPREJELA NASLEDNJO DIREKTIVO:

Člen 1

Direktiva 64/432/EGS se spremeni:

1. v členu 14(3)(c)(3), se tretji pododstavek nadomesti z:

"Vendar se samo točke 2, 3 in 4 uporabljajo za prašiče.";

2. členu 14(3)(c) se doda naslednja točka:

"4. Da bi zagotovili delovanje nacionalnih računalniških podatkovnih baz o prašičih, je treba v skladu s postopkom, določenim v členu 17, sprejeti ustrezna pravila za uporabo, vključno s podatki, ki jih morajo vsebovati nacionalne podatkovne baze.";

3. Člen 18 se nadomesti z:

"Člen 18

Tiste države članice, ki niso uvedle potrjenega sistema nadzornih mrež, morajo zagotoviti, da bo računalniška baza podatkov, ki je usklajena z določili, ki jih določa člen 14, popolnoma delovala na naslednji način:

(a) za govedo z 31. decembrom 1999;

(b) register o gospodarstvih s prašiči, ki ustreza določbam člena 14(3)(c)(2) z 31. decembrom 2000;

(c) za premike prašičev, v skladu z določili člena 14(3)(c)(3):

- iz gospodarstva, kjer je žival bila rojena, z 31. decembrom 2001,

- iz drugih gospodarstev, z 31. decembrom 2002.

Vnos v bazo podatkov mora biti narejen za vsak premik prašičev posebej. Vnos mora vsebovati najmanj naslednje podatke: število prašičev, ki se gibajo, identifikacijsko številko ali črede, od koder se živali selijo, identifikacijsko številko gospodarstva ali črede, kamor se živali selijo ter datum odhoda in prihoda.".

Člen 2

1. Države članice sprejmejo zakone in druge predpise, potrebne za uskladitev s to direktivo. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati z dnem objave v Uradnem listu Evropskih skupnosti.

Člen 4

Ta direktiva je naslovljena na države članice.

V Luxembourgu, 10. aprila 2000

Za Evropski parlament

Predsednica

N. Fontaine

Za Svet

Predsednik

J. Gama

[1] UL C 100, 2.4.1998, str. 23.

[2] UL C 235, 27.7.1998, str. 59.

[3] Mnenje Evropskega parlamenta z dne 16. junija 1998 (UL C 210, 6.7.1998, str. 30), potrjeno 16. septembra 1999, skupno stališče Sveta z dne 24. januarja 2000 (UL C 83, 22.3.2000, str. 84) ter Sklep Evropskega parlamenta z dne 15. marca 2000).

[4] UL 121, 29.7.1964, str. 1977/64. Direktiva, kakor je bila spremenjena in posodobljena z Direktivo Sveta 97/12/ES (UL L 109, 25.4.1997, str. 1) in kakor je bila nazadnje spremenjena z Direktivo Sveta 98/99/ES (UL L 358, 31.12.1998, str. 107).

[5] UL L 117, 7.5.1997, str. 1.

--------------------------------------------------